Fant metamfetamin for 7,7 milliarder kroner i importerte BH-er
Beslaget ble gjort som følge av en samarbeidsoperasjon mellom flere politietater i landet og er det største som er gjort i Australia noensinne. – Beslaget har gjort at vi unngår at 3,6 millioner brukerdoser med metamfetamin havner i våre gater. Beslaget som er gjort har en salgsverdi på 1,26 milliarder australske dollar, sier justisminister Michael Keenan til kanalen SBS.Etterforskere fattet mistanke i desember i fjor da de sjekket en container som kom med båt til Sydney fra Hongkong. – I containeren fant vi geléfyll til BH-er, og inni geleposene var det til sammen 190 liter flytende metamfetamin, sier politileder Chris Sheehan til kanalen. Senere i etterforskningen oppdaget politiet ytterligere 530 liter flytende metamfetamin. – De resterende beslagene gjorde vi i kunstutstyr i fem oppbevaringslokaler i forskjellige forsteder rundt Sydney.Fire personer er tiltalt i saken. En 33 år gammel mann ble pågrepet for det første funnet i containeren. For funnene i oppbevaringslokalene er dessuten to men på 59 og 37 år og en 52 år gammel kvinne tatt. Én av de pågrepne er fra Fastlands-Kina, der narkotikaen skal ha blitt utviklet, mens tre er fra Hongkong. De risikerer alle livstid i fengsel dersom de dømmes for organisert kriminalitet.Australias statsminister Malcolm Turnbull la i desember fram en strategi for å takle misbruk av metamfetamin etter at en rapport viste at det er proporsjonalt flere brukere av stoffet i Australia enn i de fleste andre land. Strategien har et budsjett på nesten 2 milliarder kroner. Turnbulls forgjenger Tony Abbott erklærte under sin regjeringstid at metamfetamin er en nasjonal trussel. Ifølge tall fra Australian Drug Foundation har 7 prosent av australiere over 14 år tatt stoffet én eller flere ganger. Misbruket blant australiere doblet seg fra 2007 til flere enn 200.000 brukere i 2013. Ifølge en rapport fra den australske narkotikakommisjonen var ett gram metamfetamin verdt rundt 700 kroner i Kina i 2015, mens man i Australia måtte ut med nesten 4.300 kroner for den samme mengden av stoffet.
Fire personer er i Australia tiltalt for å ha smuglet inn 720 liter metamfetamin til en gateverdi på 7,7 milliarder kroner. Mye av narkotikaen ble smuglet inn til landet i BH-innlegg.